section_heading: Povijest
paragraph_text: Druga armija formirana je 2. kolovoza 1914. sa sjedištem stožera u Hannoveru. Njezinim prvim zapovjednikom postao je general pukovnik Karl von Bülow kojemu je načelnik stožera bio general bojnik Otto von Lauenstein. Na početku rata sastojala se od šest korpusa i to Gardijskog, VII., X., VII. pričuvnog, X. pričuvnog i Gardijskog pričuvnog korpusa te je bila jačine od oko 260.000 ljudi. Druga armija se nalazila na desnom krilu njemačkog rasporeda, te je, sukladno Schlieffenovom planu, trebala podržavati napredovanje 1. armije kroz Belgiju, te njezino okruživanje lijevog krila francuske vojske i Pariza.